EL

Βρυξέλλες, 16.5.2007

COM(2007) 261 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

ΤΟ GALILEO ΣΕ ΣΤΑΥΡΟΔΡΟΜΙ:

Η ΥΛΟΠΟΙΗΣΗ ΤΩΝ ΕΥΡΩΠΑΙΚΩΝ ΠΡΟΓΡΑΜΜΑΤΩΝ GNSS

{SEC(2007) 624}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

ΤΟ GALILEO ΣΕ ΣΤΑΥΡΟΔΡΟΜΙ:

Η ΥΛΟΠΟΙΗΣΗ ΤΩΝ ΕΥΡΩΠΑΙΚΩΝ ΠΡΟΓΡΑΜΜΑΤΩΝ GNSS

1. Εισαγωγή

Τα ευρωπαϊκά προγράμματα δορυφορικής πλοήγησης Galileo και EGNOS έχουν φθάσει σε ένα κρίσιμο σταυροδρόμι. Απαιτείται πολιτική απόφαση σχετικά με τη μελλοντική πορεία. Οι διαπραγματεύσεις για τη σύμβαση παραχώρησης, που έπρεπε να είχαν οδηγήσει στην ανάπτυξη και την εκμετάλλευση του Galileo είναι σε αδιέξοδο. Οι καθυστερήσεις που έχουν συσσωρευθεί μέχρι τώρα και η απουσία οποιουδήποτε σημείου προόδου κατά τις διαπραγματεύσεις για τη σύμβαση παραχώρησης αποτελούν κίνδυνο για την παράδοση του προγράμματος στα πλαίσια του χρονοδιαγράμματος και του προβλεπόμενου προϋπολογισμού.

Έχοντας υπόψη την κατάσταση αυτή, και μετά από την επιστολή του αντιπροέδρου κ. Barrot προς την Προεδρία του Συμβουλίου της 14ης Μαρτίου 2007, το Συμβούλιο των Υπουργών μεταφορών της 22ας Μαρτίου 2007 ζήτησε από την Επιτροπή:

· να αξιολογήσει και να υποβάλει έκθεση έως τη σύνοδο του Συμβουλίου του Ιουνίου σχετικά με τη συνολική πρόοδο του προγράμματος Galileo, συμπεριλαμβανομένων των εκκρεμών ζητημάτων που είχε απαριθμήσει η προσφέρουσα κοινοπραξία όπως συνοψίζονται στην έκθεση της Προεδρίας και συμπεριλαμβανομένου του κόστους του προγράμματος και της χρηματοδότησής του, με σκοπό την ταχεία πρόοδο του προγράμματος·

· να υποβάλει το συντομότερο δυνατόν προς συζήτηση πιθανές λύσεις για την κατοχύρωση των μακροπρόθεσμων δημόσιων οικονομικών υποχρεώσεων, όπως ζητείται στα συμπεράσματα του Συμβουλίου του Οκτωβρίου 2006, συμπεριλαμβανομένου ενός σεναρίου για την ταχύτερη δυνατή παροχή υπηρεσιών δορυφορικής πλοήγησης EGNOS ως προδρόμου του Galileo και να υποβάλει έκθεση στο Συμβούλιο του Ιουνίου·

· να αξιολογήσει, επικουρούμενη από την GSA και τον ΕΟΔ, την πρόοδο στις διαπραγματεύσεις για τη σύμβαση παραχώρησης και να υποβάλει εναλλακτικά σενάρια, που θα έχουν επίσης αξιολογηθεί όσον αφορά τις δαπάνες, τους κινδύνους και τις οικονομικές δυνατότητες στην προσεχή συνεδρίαση του Συμβουλίου τον Ιούνιο.

Το Ευρωπαϊκό Κοινοβούλιο, στο ψήφισμά του της 24ης Απριλίου 2007 [1], επανέλαβε την υποστήριξή του για το πρόγραμμα Galileo, εξέφρασε τις ανησυχίες του όσον αφορά την πρόοδο και κάλεσε την Επιτροπή να διατυπώσει κατάλληλες προτάσεις, βασισμένες εν μέρει στα ίδια σημεία που ανέφερε το Συμβούλιο και, ιδιαίτερα, ζήτησε την ενίσχυση της δημόσιας διακυβέρνησης με την εξασφάλιση της πολιτικής ευθύνης και ιδίως του ηγετικού ρόλου της Επιτροπής.

Η παρούσα ανακοίνωση ανταποκρίνεται στα αιτήματα του Συμβουλίου και του Ευρωπαϊκού Κοινοβουλίου και συμπληρώνεται από το έγγραφο εργασίας των υπηρεσιών της Επιτροπής SEC(2007) 624 της 16ης Μαΐου 2007.

2. EGNOS και Galileo: τα ευρωπαϊκά προγράμματα GNSS

Η δορυφορική πλοήγηση είναι μια τεχνολογία που επιτρέπει στους χρήστες να εντοπίζουν παγκοσμίως τη θέση τους οποιαδήποτε στιγμή. Το φάσμα των εφαρμογών που καθίστανται δυνατές είναι ευρύ και καλύπτει ένα μεγάλο σύνολο τομέων, από τις παραδοσιακές μεταφορές ως την επικοινωνία, την τοπογραφία, τη γεωργία, την αλιεία, την προστασία του περιβάλλοντος, την επιστημονική έρευνα, τον τουρισμό και άλλους. Η δορυφορική πλοήγηση μπορεί να βελτιώσει την πλοήγηση των οχημάτων και να ανακουφίσει τις κυκλοφοριακές συνθήκες, να καθοδηγεί άτομα με αναπηρίες ή να εντοπίζει εμπορεύματα, ζώα και εμπορευματοκιβώτια. Επιπλέον, μπορεί να διευκολύνει τις επιχειρήσεις πολιτικής προστασίας σε δυσμενές περιβάλλον, να επιταχύνει τις επιχειρήσεις διάσωσης ανθρώπων που κινδυνεύουν στη θάλασσα, και να παρέχει εργαλεία για την ακτοφυλακή και τους ελέγχους στα σύνορα. Είναι επίσης πολύτιμο εργαλείο για τη χρονοσήμανση των οικονομικών συναλλαγών, την επιστημονική έρευνα στη μετεωρολογία, τη γεωδαισία, την παρακολούθηση των κινήσεων της γης και για άλλες χρήσεις.

Έχουν ήδη πραγματοποιηθεί σημαντικά επιτεύγματα κατά τα δέκα τελευταία χρόνια, βασισμένα στις μεγάλες προσπάθειες των δημόσιων φορέων, των ευρωπαϊκών ερευνητικών ιδρυμάτων και της ευρωπαϊκής βιομηχανίας. Οι προϋπολογισμοί του δημόσιου τομέα συνεισέφεραν συνολικά περισσότερα από 2,5 δισ. ευρώ.

Η Ευρώπη ανέπτυξε το EGNOS που είναι βασισμένο σε σήματα GPS και παρέχει σήματα συμπλήρωσης, που αναμεταδίδονται από τρεις γεωστατικούς δορυφόρους. Το EGNOS καθιστά δυνατή τη αύξηση της ακρίβειας του προσδιορισμού στίγματος GPS σε λιγότερο από 5 μέτρα. Επιπλέον, στέλνει ένα μήνυμα ακεραιότητας ενημερώνοντας τους χρήστες σε περίπτωση προβλημάτων στους δορυφόρους GPS. Το EGNOS αναμένεται ότι θα καταστεί επιχειρησιακό το 2008 και θα παρέχει πρώιμη πρόσβαση, σε όλη την Ευρώπη, σε 3 από τις 5 παγκόσμιες υπηρεσίες του Galileo. Το EGNOS διαδραμάτισε ουσιαστικό ρόλο για την προώθηση της ευρωπαϊκής έρευνας, της γνώσης και της τεχνογνωσίας σε αυτήν την τεχνολογία αιχμής.

Το Galileo βασίζεται σε έναν σχηματισμό 30 δορυφόρων τοποθετημένων σε μεσαία γήινη τροχιά (σε ύψος περίπου 24.000 χλμ) που καλύπτουν συνεχώς το σύνολο της επιφάνειας της γης. Η επιλεγμένη διαμόρφωση είναι βέλτιστη, δεδομένου ότι εξασφαλίζει την παρουσία τεσσάρων τουλάχιστον δορυφόρων επάνω από οποιοδήποτε σημείο της γης σε κάθε στιγμή. Πράγματι, οι δέκτες πλοήγησης μπορούν να υπολογίσουν τη θέση τους μόνο εάν λαμβάνουν ταυτόχρονα τα σήματα τεσσάρων τουλάχιστον δορυφόρων.

Ο πρώτος πειραματικός δορυφόρος Galileo εκτοξεύτηκε τον Δεκέμβριο του 2005.

Παράλληλα, επετεύχθη στενή και καρποφόρος συνεργασία με τις ΗΠΑ. Αυτό οδήγησε σε μια συμφωνία ΕΕ-ΗΠΑ [2] για την πλήρη διαλειτουργικότητα των ανοικτών σημάτων GPS και Galileo και σε μια πρόσφατη κοινή απόφαση για βελτίωση των χαρακτηριστικών αυτών των σημάτων, θεσπίζοντας ουσιαστικά το παγκόσμιο πρότυπο για τη δορυφορική πλοήγηση. Αυτό αναμένεται ότι θα οδηγήσει στη διάδοση της χρήσης συνδυασμένων δεκτών GPS/Galileo σε εφαρμογές μαζικής αγοράς.

Η Επιτροπή καλεί το Συμβούλιο και το Ευρωπαϊκό Κοινοβούλιο να αναγνωρίσουν τις επενδύσεις και τα επιτεύγματα στα ευρωπαϊκά προγράμματα GNSS.

3. Η μέχρι τώρα διαδρομή

Μετά το Ευρωπαϊκό Συμβούλιο της Νίκαιας τον Δεκέμβριο του 2000, το ψήφισμα του Συμβουλίου της 5ης Απριλίου 2001 ενέκρινε την έναρξη του ευρωπαϊκού προγράμματος δορυφορικής πλοήγησης Galileo.

Το Συμβούλιο είχε προβλέψει την εξέλιξη του προγράμματος σε τρεις φάσεις (φάση ανάπτυξης και επικύρωσης σε τροχιά, φάση εγκατάστασης και επιχειρησιακή φάση). Όσον αφορά τη χρηματοδότηση αυτών των φάσεων, το Συμβούλιο αποφάσισε ότι η φάση ανάπτυξης πρέπει να χρηματοδοτηθεί εξ ολοκλήρου από το δημόσιο τομέα ενώ οι άλλες φάσεις θα πρέπει να χρηματοδοτηθούν τόσο από το δημόσιο όσο και από τον ιδιωτικό τομέα στα πλαίσια σύμπραξης δημόσιου-ιδιωτικού τομέα όπου το ένα τρίτο, κατ’ ανώτατο όριο, του κόστους της εγκατάστασης θα βαρύνει το δημόσιο τομέα. Η έναρξη της επιχειρησιακής φάσης προβλεπόταν για τις αρχές του 2008.

Στις 17 Οκτωβρίου 2003, σύμφωνα με την εντολή της που οριζόταν στον κανονισμό 876/2002, η Κοινή Επιχείρηση Galileo εξέδωσε πρόσκληση εκδήλωσης ενδιαφέροντος για την υπογραφή σύμβασης παραχώρησης όσον αφορά τη φάση εγκατάστασης και λειτουργίας του Galileo. Στις 4 Ιουλίου 2005, η Κοινή Επιχείρηση συμφώνησε, βάσει ορισμένων συγκεκριμένων όρων, για τη δημιουργία ενός Συγχωνευμένου Ομίλου, που ονομάστηκε πρόσφατα "Euro-GNSS", με έδρα την Τουλούζη και απαρτίζεται από 8 εταίρους (AENA, Alcatel, EADS, Finmeccanica, Hispasat, Inmarsat, Thales και TeleOp), ως μοναδικού διαπραγματευόμενου εταίρου για τη σύμβαση παραχώρησης του Galileo.

Οι διαπραγματεύσεις άρχισαν ουσιαστικά τον Ιανουάριο του 2006, μετά από εσωτερικές διαφωνίες της βιομηχανίας και μια διαμεσολάβηση [3] όσον αφορά την κατανομή των ρόλων και των ευθυνών καθώς επίσης και τις τοποθεσίες σημαντικών επίγειων εγκαταστάσεων του συστήματος.

Οι διαπραγματεύσεις επικεντρώθηκαν στους κύριους όρους, δηλ. τα βασικά στοιχεία της σύμβασης παραχώρησης. Μια πρώτη έκδοση μονογραφήθηκε στις 20 Νοεμβρίου 2006. Από την αρχή του 2007 οι διαπραγματεύσεις σταμάτησαν.

4. αξιολόγηση της συνολικής προόδου και των πιθανοτήτων υλοποίησής

Τα ευρωπαϊκά προγράμματα GNSS Galileo και EGNOS έχουν συσσωρεύσει καθυστέρηση 5 ετών όσον αφορά το αρχικό χρονοδιάγραμμα και αντιμετωπίζουν αυτήν την περίοδο ποικιλόμορφες δυσκολίες, που οφείλονται κυρίως στη διακυβέρνηση της βιομηχανίας και τις δυσκολίες που συνεπάγεται η μεταβίβαση του κινδύνου στον ιδιωτικό τομέα με λογικούς όρους. Υπάρχουν ωστόσο και ζητήματα που συνδέονται με τη δημόσια διακυβέρνηση.

Το EGNOS πλησιάζει στην κατάσταση επιχειρησιακής ετοιμότητας και έχει αποδειχθεί ότι η ιδέα είναι εφικτή. Σήμερα επείγει η υλοποίηση και η διαθεσιμότητά του.

Ωστόσο, κατά την πρόοδο της φάσης ανάπτυξης του Galileo συσσωρεύτηκαν σημαντικές καθυστερήσεις και υπερβάσεις κόστους.

Αν και η κατιούσα αγορά για παγκόσμιες υπηρεσίες δορυφορικής πλοήγησης είναι πράγματι πολύ ελπιδοφόρος (προβλέπεται ότι θα είναι περίπου 450 δισ. ευρώ ετησίως [4] από το 2025, σε παγκόσμιο επίπεδο), η αγορά για τον κάτοχο της σύμβασης παραχώρησης, που θα παρέχει τα σήματα στο διάστημα, φαίνεται αβέβαιη. Αυτό οφείλεται σε διάφορους λόγους, στους οποίους περιλαμβάνονται οι αβεβαιότητες της εμπορικής χρήσης του Galileo, με το γεγονός ότι το πολιτικό σήμα GPS παρέχεται δωρεάν, και το ότι εξακολουθεί να υπάρχει σημαντική αβεβαιότητα όσον αφορά την έκταση στην οποία οι δημόσιες αρχές θα χρησιμοποιούν την Κρατικά ρυθμιζόμενη υπηρεσία (PRS) του Galileo.

Κατά συνέπεια, ο Συγχωνευμένος Όμιλος αναμένει ότι η ΕΕ θα τον υποστηρίξει κατά την αντιμετώπιση των σχετικών κινδύνων. Αυτό το στοιχείο είχε σαφώς υποεκτιμηθεί στα αρχικά σχέδια για το Galileo, δεδομένου ότι επικράτησς εξαρχής η παραδοχή ότι ο ιδιωτικός τομέας θα επωμιζόταν τον κίνδυνο της αγοράς.

Αν δεν αντιδράσει η ΕΕ γρήγορα και αποφασιστικά, οι τρέχουσες καθυστερήσεις μπορούν να έχουν ένα αποτέλεσμα ντόμινο (μετακύλισης των επιπτώσεων) όσον αφορά τις επενδύσεις σε κατιούσες εφαρμογές και τις αγορές υπηρεσιών που βασίζονται στη βεβαιότητα του χρονοδιαγράμματος βάσει του οποίου θα εγκατασταθούν οι υποδομές Galileo και EGNOS.

Η τεχνολογική πολυπλοκότητα του EGNOS και του Galileo είναι μεγάλη και έχει πιθανώς υποεκτιμηθεί. Ο σχεδιασμός είναι προς το παρόν στα χέρια του δημόσιου τομέα, δηλαδή του Ευρωπαϊκού Οργανισμού Διαστήματος. Η μετακύλιση του κινδύνου του σχεδιασμού, και του απόλυτα εξαρτημένου κινδύνου ολοκλήρωσης, του κινδύνου υπέρβασης κόστους και του κινδύνου επιδόσεων στον Συγχωνευμένο Όμιλο δεν έχει αποδειχθεί δυνατή με λογικούς όρους. Επιπλέον, η ΕΕ είχε βασιστεί στην υπόθεση ότι το Galileo θα μπορούσε να αναπτυχθεί και να εγκατασταθεί σε πολύ πιό σύντομο χρονικό διάστημα και με αρκετά χαμηλότερη δημόσια χρηματοδότηση από όσο χρειάστηκαν οι ΗΠΑ για το GPS. Αν και κατά γενική ομολογία το GPS έχει ιδιαίτερες απαιτήσεις, η βασική παραδοχή της ΕΕ ήταν ενδεχομένως υπερβολικά αισιόδοξη.

Τόσο η βιομηχανική όσο και η δημόσια διακυβέρνηση έχουν αναδειχθεί σε σημαντικό παράγοντα. Οι τρέχουσες βιομηχανικές οργανώσεις ούτε είναι αποδοτικές ούτε είναι σε θέση να λαμβάνουν αποφάσεις, πράγμα που οφείλεται κατά ένα μεγάλο μέρος στις διαφωνίες σχετικά με τους ρόλους, τις ευθύνες και τον καταμερισμό των εργασιών του προγράμματος. Επιπλέον, για τους σκοπούς της ΣΔΙΤ, δηλ. τελικά την παροχή υπηρεσιών, ο Συγχωνευμένος Όμιλος έχει μια σύνθεση με διαφορετικό σκοπό, δηλαδή κυρίως την κατασκευή του σχηματισμού δορυφόρων ενώ μια ΣΔΙΤ θα απαιτούσε, στην ιδανική περίπτωση, μια κοινοπραξία που θα οδηγείται από φορείς παροχής υπηρεσιών. Επιπλέον, η έλλειψη σαφήνειας των αντίστοιχων ρόλων και ευθυνών στην πλευρά του δημόσιου τομέα δεν έχει διευκολύνει καθόλου την κατάσταση.

Η συνέχιση των τρεχουσών διαπραγματεύσεων θα σήμαινε ότι η υλοποίηση του Galileo θα προχωρούσε στο πλαίσιο της δημόσιας προμήθειας των τεσσάρων πρώτων δορυφόρων και της συναφούς επίγειας υποδομής της φάσης ανάπτυξης ενώ το υπόλοιπο του συστήματος θα αποτελούσε αντικείμενο προμηθειών, επέκτασης και εκμετάλλευσης του Συγχωνευμένου Ομίλου. Εντούτοις, ως αποτέλεσμα των συσσωρευμένων καθυστερήσεων, η έναρξη της ΣΔΙΤ δεν θα μπορούσε να πραγματοποιηθεί πριν από τα μέσα του 2009 και η πλήρης εγκατάσταση θα καθυστερούσε έως το 2014 ή αργότερα.

Επιπλέον, απαιτούνται πρόσθετες σημαντικές ενέργειες μετριασμού του κινδύνου για να καλυφθεί το χάσμα μεταξύ των φάσεων ανάπτυξης και εγκατάστασης, ιδίως μέσω της προμήθειας 4 επιπλέον δορυφόρων και της σχετικής υποδομής, προκειμένου να αποφευχθεί η διάλυση των ομάδων βιομηχανιών. Επιπλέον, μπορούν να αναμένονται σημαντικές απώλειες εισοδήματος συνεπεία της καθυστερημένης άφιξης στην αγορά ενώπιον του αναδυόμενου παγκόσμιου ανταγωνισμού όπως το GPS-III.

Από αυτή την άποψη, τα θέματα που τίθενται με μια επιστολή του Συγχωνευμένου Ομίλου προς την προεδρία της ΕΕ [5] καλύπτουν μεγάλο αριθμό ζητημάτων που μπορούν να επιλυθούν μόνο με διαπραγματεύσεις (βασικοί τεχνικοί όροι, όροι παράδοσης IOV και EGNOS, μεταβίβαση και μετριασμός κινδύνου, κοινός χάρτης πορείας ανάπτυξης επιχειρηματικής δραστηριότητας GSA/Συγχωνευμένου Ομίλου, ενημέρωση του χάρτη πορείας προγράμματος και διαπραγμάτευσης), ή από τον ίδιο τον Συγχωνευμένο Όμιλο (επικαιροποίηση του μοντέλου κόστους, ανάληψη υποχρεώσεων ιδιωτικής χρηματοδότησης, κατάλληλη διακυβέρνηση, επίλυση εκκρεμών διαφωνιών όσον αφορά τον καταμερισμό των εργασιών), ή επίσης από την ΕΕ (ενίσχυση της δημόσιας διακυβέρνησης, εξασφάλιση μακροπρόθεσμης χρηματοοικονομικής βεβαιότητας των ρυθμίσεων δημόσιας χρηματοδότησης, επίλυση ττων θεσμικών ζητημάτων του EGNOS). Αυτά τα τελευταία θέματα εξετάζονται στην παρούσα ανακοίνωση και στο έγγραφο εργασίας των υπηρεσιών της Επιτροπής. Η Επιτροπή θεωρεί ότι τα ζητήματα που θίγονται είναι σημαντικά για την αξιολόγηση του προγράμματος ως συνόλου. Εντούτοις, ο βασικός λόγος για την έλλειψη προόδου των τρεχουσών διαπραγματεύσεων συνδέεται πρώτιστα με την ανικανότητα του Συγχωνευμένου Ομίλου να διαχειριστεί αποτελεσματικά τη διαδικασία, να συμφωνήσει σε μια κοινή θέση, και να συμμετάσχει στις διαπραγματεύσεις λόγω της υποεκτιμημένης πολυπλοκότητας του προγράμματος, των ασαφών παραμέτρων όσον αφορά τα εισοδήματα και της ανομοιοογενούς σύνθεσης του ομίλου.

Η πιό πρόσφατη επιστολή του Συγχωνευμένου Ομίλου, που παρουσιάζει τη θέση του σχετικά με την κατάσταση απαντώντας στην επιβολή των προϋποθέσεων όπως διατυπώθηκαν από το Συμβούλιο [6], δεν παρέχει κανένα σημαντικό νέο στοιχείο ούτε αξιόπιστα αποδεικτικά στοιχεία σχετικά με τη δέσμευση να προχωρήσει. Επομένως, και παρά τη μερική εκπλήρωση αυτών των προϋποθέσεων από τον Συγχωνευμένο Όμιλο, η Επιτροπή θεωρεί ότι οι διαπραγματεύσεις δεν έχουν οδήγησαν σε λογικά αποτελέσματα και έχει καταλήξει επομένως στο συμπέρασμα ότι οι τρέχουσες διαπραγματεύσεις για τη σύμβαση παραχώρησης έχουν ελάχιστες πιθανότητες να ολοκληρωθούν ικανοποιητικά, με ισορροπημένη κατανομή των κινδύνων, με τους πλέον συμφέροντες οικονομικούς όρους για την ΕΕ, έγκαιρα, αλλά και με ικανοποιητικές εγγυήσεις για αποδοτική διακυβέρνηση στην πλευρά του ιδιωτικού τομέα.

Συνοψίζοντας, η Επιτροπή θεωρεί ότι η τρέχουσα κατάσταση είναι συνέπεια των συνδυασμένων αποτελεσμάτων που είχαν οι συνεχείς, ανεπίλυτες διαφωνίες σχετικά με τον καταμερισμό των εργασιών στη βιομηχανία, της εσφαλμένης κρίσης ότι οι κίνδυνοι της αγοράς θα μπορούσαν να μεταβιβαστούν στον ιδιωτικό τομέα, των χωρίς αποτέλεσμα διαπραγματεύσεων όσον αφορά τη μεταβίβαση των κινδύνων σχεδιασμού, της τεχνικής πολυπλοκότητας του προγράμματος, και της ανεπάρκειας της δημόσιας διακυβέρνησης όσον αφορά την ισχύ και τη σαφήνειά της.

Η Επιτροπή καλεί το Συμβούλιο και το Ευρωπαϊκό Κοινοβούλιο να λάβουν υπόψη τους την αποτυχία των τρεχουσών διαπραγματεύσεων για τη σύμβαση παραχώρησης και να αντλήσουν το συμπέρασμα ότι, με βάση τα στοιχεία αυτά, οι τρέχουσες διαπραγματεύσεις ΣΔΙΤ πρέπει να τερματιστούν.

5. Χρειάζεται η Ευρώπη σύστημα δορυφορικής πλοήγησης;

Έχοντας υπόψη αυτές τις δυσκολίες, το ερώτημα είναι αν πρέπει να σταματήσει το πρόγραμμα ή αν πρέπει να συνεχιστεί σε ένα ανανεωμένο πλαίσιο.

Το Galileo έχει αναδειχθεί σε κορυφαίο πρόγραμμα, τόσο λόγω της στρατηγικής αξίας όσο και λόγω της σημαντικής συμβολής του στη στρατηγική της Λισσαβώνας, το οποίο ενσαρκώνει τις πολιτικές, οικονομικές, και τεχνολογικές διαστάσεις της Ευρωπαϊκής Ένωσης. Αυτό το έχει υπογραμμίσει πολλές φορές το Ευρωπαϊκό Συμβούλιο στις Συνόδους Κορυφής στην Κολωνία, τη Feira, τη Νίκαια, τη Στοκχόλμη, το Laeken, τη Βαρκελώνη και τις Βρυξέλλες.

Τα παγκόσμια δορυφορικά συστήματα πλοήγησης (GNSS) αναπτύσσονται γρήγορα για να αποτελέσουν κρίσιμες υποδομές για τη σύγχρονη κοινωνία, η οποία θα στηρίζεται σ’ αυτά για ζωτικής σημασίας λειτουργίες όπως οι συνοριακοί έλεγχοι, η υλικοτεχνική υποστήριξη των μεταφορών, οι χρηματοοικονομικές πράξεις, και η επιτήρηση των υποδομών ενέργειας και επικοινωνιών.

Η συνεισφορά του Galileo είναι ως εκ τούτου καίρια για την υλοποίηση των κοινοτικών πολιτικών σε ευρύ φάσμα πολυσχιδών τομέων, όπως η διαχείριση των μεταφορών, η μεταφορά επικίνδυνων εμπορευμάτων, οι υπηρεσίες έκτακτης ανάγκης (ηλεκτρονικές κλήσεις/eCall), η κινητή τηλεφωνία, οι χρηματοπιστωτικές υπηρεσίες, η ενέργεια, η ναυτιλία στη θάλασσα και τις εσωτερικές πλωτές οδούς, οι αεροπορικές μεταφορές, η πολιτική προστασία και οι ανθρωπιστικές αποστολές, η γεωργία, η αλιεία και η τοπογραφία. Ένα μεγάλο και αυξανόμενο μέρος της οικονομικής δραστηριότητάς μας βασίζεται σε πληροφορίες εντοπισμού της θέσης και του χρόνου.

Η εγκατάλειψη του Galileo θα αναπαρήγαγε και θα αύξανε σημαντικά την εξάρτηση από το GPS (ΗΠΑ) [7] και ενδεχομένως από το Glonass (Ρωσία) και το Compass/Beidou (Κίνα). Όλα αυτά τα συστήματα είναι κρατικής ή διπλής χρήσης ή στρατιωτικής φύσης, και έχουν κατασκευαστεί και χρησιμοποιούνται εξ ολοκλήρου βάσει κρατικής χρηματοδότησης. Η Ευρώπη θα ήταν η μόνη σημαντική οικονομία χωρίς ένα τέτοιο στρατηγικό μέσο. Αυτό θα έχει περαιτέρω σημαντικές πολιτικές συνέπειες για την Ευρωπαϊκή Ένωση, δεδομένου ότι η συνεργασία μας με τρίτες χώρες δεν θα διαθέτει ένα σημαντικό μέσο. Αυτό σημαίνει ότι η Ευρωπαϊκή Ένωση θα εξαρτάται από ξένα συστήματα και τεχνολογίες στρατιωτικής/διπλής χρήσης για εφαρμογές που θα έχουν ζωτική σημασία για την αυριανή λειτουργία της κοινωνίας.

Το Galileo αποτελεί επιπλέον πυλώνα της αναδυόμενης ευρωπαϊκής διαστημικής πολιτικής και σηματοδοτεί τις φιλοδοξίες της Ευρώπης στο διάστημα, την τεχνολογία και την καινοτομία. Η μη υλοποίηση του Galileo, αλλά και η συνέχιση αποκλειστικά της υλοποίησης του EGNOS, όχι μόνο θα είναι σημαντικό τεχνολογικό μειονέκτημα για την Ευρώπη αλλά θα προκαλέσει σημαντική απώλεια μακροοικονομικών ευκαιριών για τις ευρωπαϊκές βιομηχανίες μεταποίησης και υπηρεσιών. Ελλείψει εγχώριας τεχνικής εμπειρογνωμοσύνης, ο ευρωπαϊκός ιδιωτικός τομέας θα περιέλθει σε δυσμενή θέση ώστε να εκμεταλλευτεί τα οφέλη της παγκόσμιας αγοράς υπηρεσιών και εφαρμογών δορυφορικής πλοήγησης που ισοδυναμούν με ποσό 450 δισ. ευρώ ετησίως μέχρι το 2025. Ο ευρωπαϊκός ιδιωτικός τομέας έχει δείξει ότι υπολογίζει να καλύψει μερίδιο ίσο με ένα τρίτο αυτής της αγοράς, αξίας 150 δισ. ευρώ ετησίως. Οι μελέτες της αγοράς για τη δορυφορική πλοήγηση εμφανίζουν ταχείς ρυθμούς ανάπτυξης, ιδιαίτερα στις κατιούσες αγορές οδικών εφαρμογών και υπηρεσιών και εξοπλισμού που βασίζονται στον προσδιορισμό της θέσης. Η ανάπτυξη και η διατήρηση εγχώριας τεχνικής ευρωπαϊκής εμπειρογνωμοσύνης στην ανιούσα αγορά (ανάπτυξη, εγκατάσταση, και λειτουργία του συστήματος) είναι προϋπόθεση για να έχει τη δυνατότητα η ευρωπαϊκή κατιούσα αγορά να αναπτύξει πλήρως το δυναμικό της για καινοτομία εφαρμογών και υπηρεσιών σε όλη την οικονομία.

Τελευταίο, αλλά εξ ίσου σημαντικό, είναι το στοιχείο ότι η Ευρώπη έχει δεσμεύσει ήδη ποσό 2,5 δισ. ευρώ για την ανάπτυξη των ευρωπαϊκών προγραμμάτων [8] μέχρι σήμερα.

Η Επιτροπή καλεί το Συμβούλιο και το Ευρωπαϊκό Κοινοβούλιο να επιβεβαιώσουν την αναγκαιότητα εγκατάστασης ενός αυτδύναμου συστήματος δορυφορικής πλοήγησης, να υποστηρίξουν τη συνέχιση του προγράμματος Galileo ως εξέχοντος στρατηγικού στοιχείου για την Ευρωπαϊκή Ένωση, και να αναγνωρίσουν την οικονομική αξία του.

6. Ποιο Galileo;

Η αξιολόγηση πιθανών σημαντικών τροποποιήσεων των απαιτήσεων, της αναδιαμόρφωσης ή του περιορισμού των υπηρεσιών, του σχεδιασμού του σχηματισμού δορυφόρων και της κάλυψης, των υποδομών χαμηλού κόστους και άλλων σχετικών παραγόντων έχει δείξει ότι τα χαρακτηριστικά του συστήματος, όπως έχουν συμφωνηθεί από το Συμβούλιο, εξακολουθούν να είναι απολύτως κατάλληλα. Η κύρια έμφαση πρέπει να δοθεί στην τήρηση του αυστηρού χρονοδιαγράμματος ανάπτυξης και εγκατάστασης του προγράμματος.

Τα χαρακτηριστικά του συστήματος που έχουν καθοριστεί για το Galileo είναι το επιστέγασμα περίπου δέκα ετών σχεδιασμού και τεχνικής εμπειρίας. Αξιολογήθηκαν πολλές πιθανές διαμορφώσεις σε μια ανοικτή διαδικασία που επέτρεψε στους εμπειρογνώμονες και τους δυνητικούς χρήστες των συστημάτων πλοήγησης να εκφράσουν τις απόψεις τους προκειμένου να χαραχθούν τελικά και να συμφωνηθούν οι απαιτήσεις της αποστολής του Galileo. Οι ομάδες σχεδιασμού, τόσο στον ΕΟΔ όσο και στη βιομηχανία, καθόρισαν το σύστημα σε μια διαλογική διαδικασία και προσάρμοσαν το πρόγραμμα σύμφωνα με αυτές τις απαιτήσεις αποστολής και επιδόσεων. Από τότε, ούτε η βασική διαμόρφωση του συστήματος (σχηματισμός δορυφόρων, επίγειο τμήμα) ούτε ο ορισμός των υπηρεσιών έχουν αμφισβητηθεί από οποιονδήποτε συμμετέχοντα. Αυτό καταδεικνύει την εγκυρότητα και την ευρωστία του αναπτυχθέντος σχεδίου.

Οποιαδήποτε ριζική αλλαγή στο σχέδιο θα οδηγούσε στην ακύρωση των σημερινών βιομηχανικών συμβάσεων στη φάση ανάπτυξης και επομένως σε την πλήρη επανάληψη της διαδικασίας προκηρύξεων υποβολής προσφορών για ολόκληρο το πρόγραμμα, με τις συναφείς καθυστερήσεις που θα προκαλούσε αυτή η ενέργεια. Ένα τέτοιο σενάριο προκαλεί ένα συνδυασμένο αποτέλεσμα απώλειας της επένδυσης που έχει γίνει μέχρι τώρα στο πρόγραμμα και υπερβολικά καθυστερημένης εισόδου στην αγορά ενός συστήματος με υποβαθμισμένες επιδόσεις και αναμφισβήτητα χαμηλή αντίσταση στον ανταγωνισμό σε αντιδιαστολή με νέα συστήματα όπως το GPS-III. Οι προβλέψεις για την κερδοφόρο λειτουργία ενός τέτοιου σεναρίου είναι πολύ δυσοίωνες.

Επομένως, η πιθανή μείωση του κόστους με ένα περιορισμένο σύστημα προκαλεί αποτελέσματα αντίστροφα από τον αρχικό αντικειμενικό του στόχο και είναι πολύ λιγότερο αποφασιστικός παράγοντας από την τήρηση του χρονοδιαγράμματος που συνδέεται με ένα σύστημα που διατηρεί τον αρχικό τεχνικό ορισμό του.

Η Επιτροπή καλεί το Συμβούλιο και το Ευρωπαϊκό Κοινοβούλιο να αναγνωρίσουν ότι τα χαρακτηριστικά του συστήματος Galileo παραμένουν πλήρως συμβατά με τις φιλοδοξίες της Ευρωπαϊκής Ένωσης για αυτό το στρατηγικό μέσο, δηλαδή έναν σχηματισμό 30 δορυφόρων που θα προσφέρει πέντε διαφορετικές υπηρεσίες με άριστη ποιότητα σήματος στο διάστημα.

7. Εναλλακτικά σενάρια

Η Επιτροπή συμφωνεί με την άποψη ότι μια ΣΔΙΤ παρέχει τις καλύτερες δυνατές συνθήκες για τον έλεγχο του κόστους, τη διαχείριση της ολοκλήρωσης και των τεχνικών κινδύνων, και τη βελτιστοποίηση της εκμετάλλευσης της αγοράς. Εντούτοις, εάν οι διαπραγματεύσεις για τη μεταβίβαση των σχετικών κινδύνων όσον αφορά την αγορά, τον έλεγχο του κόστους, την ολοκλήρωση, και την τεχνολογία στον ιδιωτικό τομέα δεν μπορούν να έχουν επιτυχία λόγω της υψηλής τιμής και των δυσμενών όρων αυτής της μεταβίβασης, τότε δεν καλύπτονται οι βασικές προϋποθέσεις για ΣΔΙΤ. Πρέπει να γίνουν οι απαραίτητες ενέργειες για να δημιουργηθεί το κατάλληλο περιβάλλον που θα διανοίγει καλές προοπτικές για τη μεταβίβαση των κινδύνων στον ιδιωτικό τομέα υπό λογικούς όρους.

Η Επιτροπή ακολούθησε ως εκ τούτου την προσέγγιση ΣΔΙΤ για την υλοποίηση του Galileo αλλά την έχει αναδιαμορφώσει μέσω σεναρίων με μια πιό κατάλληλη χρονική στιγμή κατά την οποία ένας εταίρος του ιδιωτικού τομέα αναλαμβάνει την ευθύνη για το πρόγραμμα.

Όλα τα επιλεγμένα σενάρια ξεκινούν με μια δημόσια σύμβαση προμήθειας ορισμένων δορυφόρων και του συναφούς επίγειου τμήματος, ενώ στη συνέχεια μια ΣΔΙΤ αναλαμβάνει την προμήθεια των υπόλοιπων δορυφόρων, εάν υπάρξουν, καθώς επίσης και την εκμετάλλευση, λειτουργία και συντήρηση της υποδομής.

Αποκλειστικά για σκοπούς σύγκρισης, εξετάζεται και ένα σενάριο σύμφωνα με το οποίο συνεχίζονται οι τρέχουσες διαπραγματεύσεις με τον Συγχωνευμένο Όμιλο. Σε αυτήν την υποθετική περίπτωση, η συνέχιση των διαπραγματεύσεων θα σήμαινε ότι η υλοποίηση του Galileo προχωρεί στη σημερινή βάση των τεσσάρων πρώτων δορυφόρων που αποτελούν αντικείμενο δημόσιας σύμβασης προμηθειών, ενώ το υπόλοιπο του συστήματος εγκαθίσταται και χρησιμοποιείται μέσω της προβλεπόμενης σύμβασης ΣΔΙΤ με την "Euro-GNSS", δηλ.τον Συγχωνευμένο Όμιλο [9]. Εντούτοις, απαιτούνται ενέργειες μετριασμού του κινδύνου, όπως περιγράφονται παρακάτω. Επιλέγονται τα δύο ακόλουθα σενάρια:

A. ΠΡΟΜΗΘΕΙΑ ΑΡΧΙΚΗΣ ΕΠΙΧΕΙΡΗΣΙΑΚΗΣ ΙΚΑΝΟΤΗΤΑΣ (IOC), ΑΚΟΛΟΥΘΟΥΜΕΝΗ ΑΠΟ ΣΔΙΤ

Σύμφωνα με αυτό το σενάριο, ο δημόσιος τομέας χρηματοδοτεί και προμηθεύεται ένα επιχειρησιακό σύστημα με περιορισμένες επιδόσεις. Αυτή η βασική υποδομή αποτελείται από 18 δορυφόρους με το σχετικό επίγειο τμήμα. Η IOC επιτρέπει την παροχή των αρχικών υπηρεσιών Galileo για ένα ευρύ φάσμα χρηστών και εξασφαλίζει την εμπιστοσύνη του μελλοντικού εταίρου σχετικά με την ευρωστία του σχεδίου. Τόσο η ακρίβεια του εντοπισμού της θέσης όσο και η κάλυψη επαρκούν για την εισαγωγή των υπηρεσιών στην αγορά [10] χωρίς όμως να αξιοποιείται ακόμα η τεχνική προστιθέμενη αξία του Galileo. Οι υπόλοιποι 12 δορυφόροι αποτελούν αντικείμενο προμήθειας του ιδιωτικού τομέα στο πλαίσιο της σύμβασης παραχώρησης ΣΔΙΤ που περιλαμβάνει επίσης τις δραστηριότητες λειτουργίας και εκμετάλλευσης. Η IOC θα είναι έτοιμη κατά το τέλος του 2011, οπότε οι χρήστες θα έχουν πρόσβαση μόνο στις αρχικές υπηρεσίες. Η πλήρης εγκατάσταση και διαθεσιμότητα των υπηρεσιών μπορεί να επιτευχθεί στα τέλη του 2013, υπό την προϋπόθεση ότι θα υπογραφεί εγκαίρως η σύμβαση ΣΔΙΤ. Η σύμβαση ΣΔΙΤ θα καλύπτει την περίοδο 2010-2030.

(...PICT...)

(...PICT...)

Συνολικά 18 δορυφόροι στο πλαίσιο δημόσιας προμήθειας και στη συνέχεια ΣΔΙΤ για προμήθεια 12 δορυφόρων, λειτουργία, και εκμετάλλευση | |

Κύρια χαρακτηριστικά | EGNOS επιχειρησιακό στις αρχές του 2008Ολοκλήρωση τρέχουσας φάσης ανάπτυξης (επικύρωση σε τροχιά): 2010Ολοκλήρωση της εγκατάστασης του πρώτου σχηματισμού: τέλη 2013 Σύμβαση ΣΔΙΤ για ολοκλήρωση της εγκατάστασης της υποδομής, λειτουργία και εκμετάλλευση: 2010-2030Πλήρης διαθεσιμότητα παροχής υπηρεσιών και επιδόσεων: τέλη 2013 |

B. ΠΡΟΜΗΘΕΙΑ ΠΛΗΡΟΥΣ ΕΠΙΧΕΙΡΗΣΙΑΚΗΣ ΙΚΑΝΟΤΗΤΑΣ (FOC), ΑΚΟΛΟΥΘΟΥΜΕΝΗ ΑΠΟ ΣΔΙΤ

Σε αυτό το σενάριο ο δημόσιος τομέας χρηματοδοτεί και προμηθεύεται το πλήρες επιχειρησιακό σύστημα με πλήρεις επιδόσεις. Αυτή η υποδομή αποτελείται από 30 δορυφόρους με το σχετικό επίγειο τμήμα. Επιτρέπει την παροχή όλων των υπηρεσιών Galileo για όλους τους στοχοθετημένους χρήστες και εξασφαλίζει στο μελλοντικό εταίρο της σύμβασης παραχώρησης πλήρη εμπιστοσύνη στην ευρωστία του σχεδίου. Η ΣΔΙΤ περιέχει τις δραστηριότητες λειτουργίας και εκμετάλλευσης. Ο δημόσιος τομέας είναι βαθμιαία σε θέση να αυξάνει την ικανότητα παροχής υπηρεσιών. Στο ενδιάμεσο στάδιο η υποδομή φθάνει σε έναν σχηματισμό δορυφόρων με αρχική επιχειρησιακή ικανότητα από τα τέλη του 2011, ενώ η πλήρης εγκατάσταση επιτυγχάνεται μέχρι το τέλος του 2012. Η σύμβαση παραχώρησης ΣΔΙΤ καλύπτει την περίοδο 2010-2030.

(...PICT...)

(...PICT...)

Συνολικά 30 δορυφόροι στο πλαίσιο δημόσιας προμήθειας και στη συνέχεια ΣΔΙΤ για λειτουργία και εκμετάλλευση | |

Κύρια χαρακτηριστικά | EGNOS επιχειρησιακό στις αρχές του 2008Ολοκλήρωση τρέχουσας φάσης ανάπτυξης (επικύρωση σε τροχιά): 2010Ολοκλήρωση της εγκατάστασης του πρώτου σχηματισμού: τέλη 2012 Σύμβαση ΣΔΙΤ για εκμετάλλευση: 2010-2030Πλήρης διαθεσιμότητα παροχής υπηρεσιών και επιδόσεων: τέλη 2012 |

- Η FOC επιτυγχάνεται νωρίτερα από το προηγούμενο σενάριο δεδομένου ότι δεν χρειάζεται να περιμένουμε την έναρξη της ΣΔΙΤ για την παραγγελία των τελευταίων 12 δορυφόρων.

- Προβλέπεται περίοδος τεχνικής μεταβίβασης δύο ετών μεταξύ του ΕΟΔ και του συμβασιούχου παραχώρησης πριν από την έναρξη λειτουργιών IOC

Λαμβάνοντας υπόψη την αξιολόγηση των διάφορων σεναρίων, η προμήθεια του πλήρους σχηματισμού δορυφόρων από το δημόσιο τομέα είναι η πιό συμφέρουσα. Στην πράξη, όπως φαίνεται από την επικρατούσα τάση (βλέπε τον πίνακα στο παράρτημα), όσο περισσότερο απαιτείται από τον ιδιωτικό τομέα να παρέχει τους χρηματοδοτικούς πόρους για την υποδομή, τόσο υψηλότερο είναι το μερίδιο της πληρωμής διαθεσιμότητας, που καταβάλλεται από το δημόσιο τομέα, και εξυπηρετεί το χρέος, τους τόκους του χρέους και την απόδοση του μετοχικού κεφαλαίου.

Αυτό πρέπει να σταθμιστεί έναντι των κινδύνων που επιλέγονται στα διάφορα σενάρια. Κανονικά, τα πιό υψηλά επίπεδα υποστήριξης του δημόσιου τομέα αντισταθμίζονται από τη μεταβίβαση των κινδύνων στον ιδιωτικό τομέα. Εντούτοις, όπως έδειξαν οι τρέχουσες διαπραγματεύσεις για τη σύμβαση παραχώρησης, αυτή η μεταβίβαση των κινδύνων δεν είναι σήμερα διαπραγματεύσιμη με λογικούς όρους για το δημόσιο τομέα και, στην πραγματικότητα, σε όλα τα σενάρια ο δημόσιος τομέας εξακολουθεί να επωμίζεαι τους περισσότερους από αυτούς τους κινδύνους. Κατά συνέπεια, η επίδραση της εξυπηρέτησης του χρέους, των τόκων του χρέους και της απόδοσης του μετοχικού κεφαλαίου διαδραματίζει σημαντικό ρόλο στη γενική αξιολόγηση της πλέον συμφέρουσας λύσης.

Η αρχική υπόθεση αφορούσε βασική απόδοση συνολικού ύψους περίπου 10 δισ. ευρώ κατά την περίοδο 2007-2030. Εντούτοις, το μεγαλύτερο μέρος αυτής της απόδοσης θα είναι διαθέσιμο προς το τέλος της περιόδου. Επομένως, το συνολικό κόστος για το δημόσιο τομέα δεν είναι μια απλή αφαίρεση των εσόδων από το συνολικό ονομαστικό κόστος, αλλά είναι απαραίτητο να υπολογιστεί η λεγόμενη Καθαρή Παρούσα Αξία (με συντελεστή προεξόφλησης 6%) του συνολικού κόστους για το δημόσιο τομέα. Αυτή είναι η τυποποιημένη μέθοδος για την οικονομική αξιολόγηση μακροπρόθεσμων προγραμμάτων. Επιπλέον, το μέρος των συνολικών εσόδων που θα είναι σε θέση να κρατήσει ο δημόσιος τομέας εξαρτάται από το σενάριο και συνδέεται με την αμοιβή του κατόχου της σύμβασης παραχώρησης. Το αποτέλεσμα των εκτιμήσεων παρουσιάζεται στον παρακάτω πίνακα.

Σενάριο | Συνολικό κόστος δημόσιου τομέα ΚΠΑ (σε δισ. ευρώ) 2007-2030 |

Συνέχιση του τρέχοντος προγράμματος και προσθήκη ενεργειών μετριασμού | ~ 1,8 |

Κατασκευή αρχικής επιχειρησιακής ικανότητας (IOC) ακολουθούμενη από ΣΔΙΤ | ~ 2,2 |

Κατασκευή του πλήρους αρχικού σχηματισμού δορυφόρων (FOC) ακολουθούμενη από ΣΔΙΤ | ~ 1,0 |

Η συνεισφορά του δημόσιου τομέα, εκφρασμένη σε Καθαρή Παρούσα Αξία, που λαμβάνει υπόψη τα διαφορετικά σενάρια κατανομής των εσόδων μεταξύ του δημόσιου και του ιδιωτικού τομέα, είναι η πλέον συμφέρουσα στο σενάριο FOC με αξία περίπου 1,0 δισ. ευρώ. Απαιτείται ωστόσο μεγαλύτερη επένδυση στο Δημοσιονομικό Πλαίσιο 2007-2013.

Τέλος, θα πρέπει να τονιστεί ότι το σημαντικότερο στοιχείο που δεν μπορούσε να προσομοιωθεί μέσα από ένα αντίστοιχο μοντέλο είναι η εγκατάσταση του GPS-III από το 2013 έως το 2018, που θα καθιερώσει τη δωρεάν παροχή διάφορων ισοδύναμων υπηρεσιών. Λαμβάνοντας αυτό υπόψη, όσο αργότερα παραδοθεί ο πλήρης σχηματισμός δορυφόρων Galileo, τόσο δυσμενέστεροσ θα είναι ο αντίκτυπος επί των εσόδων από τη σύμβαση παραχώρησης.

Η Επιτροπή καλεί το Συμβούλιο και το Ευρωπαϊκό Κοινοβούλιο:

· να επιβεβαιώσουν ότι είναι απαραίτητο, επιβεβλημένο, και συμφέρον για τα ευρωπαϊκά προγράμματα GNSS να συνεχιστεί η υλοποίησή τους μέσω ενός εναλλακτικού σεναρίου.

· να λάβουν υπόψη τα σχετικά πλεονεκτήματα και τις οικονομικές επιπτώσεις των διαθέσιμων, ρεαλιστικών σεναρίων.

· να λάβουν υπόψη ιδιαίτερα τη σπουδαιότητα της πρόωρης ολοκλήρωσης του πλήρους σχηματισμού δορυφόρων, και το κόστος που συνεπάγεται η καθυστέρηση λήψης των πολιτικών αποφάσεων.

8. ΣΤΡΑΤΗΓΙΚΗ ΑΞΙΟΛΟΓΗΣΗ

Βάσει της αξιολόγησής της, η Επιτροπή καλεί το Συμβούλιο και το Ευρωπαϊκό Κοινοβούλιο να καταλήξουν στο συμπέρασμα ότι η προτιμητέα επιλογή και το μόνο σενάριο που εξασφαλίζει ικανοποιητική πρόοδο είναι μια αναδιαμορφωμένη προσέγγιση ΣΔΙΤ σε δύο στάδια:

(1) Στάδιο 1: έναρξη της άμεσης υλοποίησης του EGNOS, με ειδκή σύμβαση παραχώρησης, ως προδρόμου του Galileo με διαθεσιμότητα αρχικών υπηρεσιών μέχρι τις αρχές του 2008, και συμπλήρωση της τρέχουσας δημόσιας σύμβασης προμήθειας των αρχικών δορυφόρων και της υποδομής με την εγκατάσταση του πρώτου πλήρους σχηματισμού Galileo στο πλαίσιο δημόσιας σύμβασης προμηθειών με στόχο την πλήρη επιχειρησιακή ικανότητα έως το τέλος του 2012.

(2) Στάδιο 2: Ταυτόχρονα, διαπραγμάτευση και δημιουργία ΣΔΙΤ για τη μεταγενέστερη φάση εκμετάλλευσης του EGNOS και του Galileo από το 2010- 2030.

Η επιλογή αυτού του σεναρίου βασίζεται ιδίως στην υψηλή προγραμματική βεβαιότητα (μόνο σενάριο στο οποίο η ολοκλήρωση της φάσης εγκατάστασης δεν εξαρτάται από την επιτυχία μιας παράλληλης διαδικασίας παραχώρησης), την άρτια λογική του προγράμματος (ουσιαστική για την ομαλή μεταβίβαση σε έναν κάτοχο σύμβασης παραχώρησης), την καλύτερη δυνατή επανεκμετάλλευση των επενδύσεων στη φάση ανάπτυξης (που αποκαθιστά την εμπιστοσύνη και αποτελεί κίνητρο για τις βιομηχανικές ομάδες), το συντομότερο χρόνο πρόσβασης στην αγορά (που προσφέρει τις καλύτερες πιθανότητες κατάκτησης σημαντικού μεριδίου της αγοράς για το Galileo) και, τελευταίο αλλά εξίσου σημαντικό, το γεγονός ότι συνιστά την πλέον συμφέρουσα λύση.

Πρέπει εντούτοις να αντιμετωπιστούν ορισμένα καίρια ζητήματα του προγράμματος.

Η τρέχουσα βιομηχανική οργάνωση ούτε είναι αποτελεσματική, ούτε είναι σε θέση να καταλήγει σε αποφάσεις, πράγμα που οφείλεται σε μεγάλο βαθμό στο γεγονός ότι ο ιδιωτικός τομέας ενεργεί με βάση ασαφείς ρόλους, ευθύνες, και καταμερισμό των εργασιών του προγράμματος. Έχει επομένως ουσιαστική σημασία να ελαχιστοποιηθούν οι παρεμβάσεις στη βιομηχανική οργάνωση προκειμένου να επιτραπεί η εμπέδωση των κανονικών επιχειρηματικών πρακτικών, έχοντας παράλληλα υπόψη τη στρατηγική φύση του προγράμματος Galileo και τον κρίσιμο ρόλο της ευρείας συμμετοχής της ευρωπαϊκής βιομηχανικής προσφοράς και του ιδιωτικού τομέα σ’ αυτό. Απαιτείται αυστηρή διαχείριση για να εξασφαλιστεί το χρονοδιάγραμμα του προγράμματος όσον αφορά τόσο τον έλεγχο του κόστους, όσο και το χρόνο που απαιτείται για την είσοδο στην αγορά. Έχουν ήδη χαθεί 5 χρόνια σε σύγκριση με τα αρχικά χρονοδιαγράμματα και με σημαντικό κόστος.

Διατηρώντας την κυριότητα του συστήματος, η ΕΕ έχει τη συγκεκριμένη ευθύνη να εξασφαλίσει την υλοποίηση των πολιτικών δεσμεύσεών της και του οράματός της, να καθορίσει και συμφωνήσει σχετικά με τις γενικές προδιαγραφές και τις απαιτήσεις του συστήματος· να είναι σε θέση να επιτηρήσει και να ελέγξει την επακριβή τήρηση αυτών των απαιτήσεων σε όλη τη διάρκεια των φάσεων κατασκευής, εγκατάστασης και εκμετάλλευσης· να εποπτεύει τις διάφορες φάσεις του προγράμματος προκειμένου να αποφευχθούν οι περαιτέρω καθυστερήσεις και υπερβάσεις του κόστους· να εξασφαλίσει, τέλος, τις συνθήκες για τη συνεπή, αποτελεσματική και αρμονική διακυβέρνηση του ιδιωτικού τομέα οπουδήποτε χρειάζεται.

Όσον αφορά την ανάγκη για αποτελεσματική και χρηστή διαχείριση του προγράμματος, η Ευρωπαϊκή Επιτροπή πρέπει να είναι σε θέση να εκτελέσει το πρόγραμμα με επαρκείς ελέγχους και εργαλεία διαχείρισης του προγράμματος, με πλήρη σεβασμό των πολιτικών οράματων και των όρων της Ευρωπαϊκής Ένωσης συνολικά. Η Επιτροπή δεσμεύεται να υποβάλλει τακτικές και λεπτομερείς εκθέσεις στο Συμβούλιο και το Ευρωπαϊκό Κοινοβούλιο σχετικά με όλες τις πτυχές της υλοποίησης του προγράμματος.

Η Επιτροπή συνιστά ο Ευρωπαϊκός Οργανισμός Διαστήματος (ΕΟΔ) να παραμείνει αρμόδια αρχή για τις προμήθειες και για τον σχεδιασμό εξ ονόματος της Ευρωπαϊκής Ένωσης. Αυτό σημαίνει ότι ο ΕΟΔ θα πρέπει να ασκεί την τεχνική εμπειρογνωμοσύνη του σύμφωνα με τους κανόνες της ΕΕ και να υπόκειται στη γενική διαχείριση του προγράμματος από την ΕΕ. Επίσης, λαμβάνοντας υπόψη την επιλεγμένη προσέγγιση, είναι απαραίτητη μια σαφής συμφωνία προμηθειών με τον ΕΟΔ, ιδίως όσον αφορά το επιλεγμένο επίπεδο ευθύνης εάν ενεργεί ως αρχή αρμόδια για τις προμήθειες ή/και για τον σχεδιασμό εξ ονόματος της ΕΕ.

Μια τέτοια συμφωνία και οι συναφείς κανόνες χρηματοδότησής της θα πρέπει να παρέχουν σαφείς ενδείξεις της διαδικασίας προμηθειών και να βασίζονται, μεταξύ άλλων, στα ακόλουθα στοιχεία:

· Αναγνώριση της στρατηγικής φύσης του προγράμματος Galileo και του ζωτικού ρόλου που έχει η ευρεία συμμετοχή της ευρωπαϊκής βιομηχανικής προσφοράς και του ιδιωτικού τομέα σ’ αυτό·

· Ανταγωνιστική διαδικασία υποβολής προσφορών στις συμβάσεις ανάθεσης παρτίδων του προγράμματος για όλα τα στοιχεία των τμημάτων διαστήματος και εδάφους·

· Διπλές πηγές προμηθειών οποτεδήποτε είναι δυνατόν για να βελτιωθεί η αποτελεσματικότητα και να μειωθούν οι εξαρτήσεις·

· Απολογισμός των υπαρχόντων επιτευγμάτων και επενδύσεων καθώς και των συμφωνιών, κατά περίπτωση·

· Συμβάσεις με πάγιες και σταθερές τιμές·

· Απαίτηση υποβολής τακτικών και λεπτομερών εκθέσεων·

· Τακτικοί λογιστικοί έλεγχοι από το Ελεγκτικό Συνέδριο της ΕΕ για να εξασφαλιστεί ο σεβασμός των οικονομικών συμφερόντων της ΕΕ και του κοινοτικού χαρακτήρα του προγράμματος.

Η Επιτροπή έχει εξάλλου την ισχυρή πεποίθηση ότι δεν μπορεί να αναλάβει οποιαδήποτε αποτελεσματική πολιτική ευθύνη για το πρόγραμμα χωρίς ουσιαστική αξιολόγηση της δομής και του ρόλου της Εποπτικής Αρχής του Galileo (GSA), συμπεριλαμβανομένων των νομικών και πρακτικών μέσων μέσω των οποίων η Ευρωπαϊκή Επιτροπή μπορεί να ασκήσει τις αρμοδιότητες διαφανούς διαχείρισης του προγράμματος όντας υπόλογη έναντι του Συμβουλίου και του Κοινοβουλίου.

Υπό τις νέες συνθήκες, ο ρόλος της GSA πρέπει να αναθεωρηθεί διεξοδικά. Εάν επιβεβαιωθεί η ανάγκη γι’ αυτή τη συγκεκριμένη υπηρεσία της ΕΕ, η GSA μπορεί στο μέλλον να έχει στόχους όπως: εξασφάλιση των νέων συμβάσεων παραχώρησης EGNOS και Galileo, και υποστήριξη της Επιτροπής για την ανάπτυξη των εφαρμογών EGNOS και Galileo. Προκειμένου να εξασφαλιστεί ότι η Επιτροπή θα είναι σε θέση να αναλάβει πλήρως τις ευθύνες της στην ανάπτυξη του προγράμματος, θα διατυπώσει προτάσεις για ευθυγράμμιση της διακυβέρνησης της GSA με τη νέα κατάσταση.

Είναι απαραίτητη η προετοιμασία των αγορών μέσω της πρόωρης υλοποίησης του EGNOS και μέσω των ενεργειών τυποποίησης, πιστοποίησης και ευαισθητοποίησης της αγοράς [11]. Αυτά τα μέτρα μπορούν επίσης να μειώσουν τους κινδύνους πενιχρών εσόδων για τον κάτοχο της σύμβασης παραχώρησης σε μεταγενέστερο στάδιο και, επομένως, το κόστος για την ΕΕ. Διατηρώντας ταυτόχρονα το σύστημα ως πολιτικό σύστημα, σημαντικά έσοδα μπορούν επίσης να προέλθουν από στρατιωτικούς χρήστες. Σημαντικές συζητήσεις έγιναν τα τελευταία χρόνια σχετικά με τη χρήση του σήματος PRS. Αυτές πρέπει να συνεχιστούν [12].

Ο κίνδυνος σχεδιασμού του Galileo ρυθμίζεται από το δημόσιο τομέα συνεπεία της παλαιότερης απόφασης να αναπτυχθεί το σύστημα βάσει δημόσιων συμβάσεων προμηθειών από τον Ευρωπαϊκό Οργανισμό Διαστήματος για δύο πειραματικούς δορυφόρους [13] και τους τέσσερις πρώτους επιχειρησιακούς δορυφόρους και τη σχετική υποδομή [14]. Είναι επομένως ρόλος της ΕΕ, με τη βοήθεια του ΕΟΔ, να αναπτύξει μια στρατηγική με την οποία θα μετριάζεται ο κίνδυνος σχεδιασμού πριν από τη μεταβίβαση του εναπομένοντος κινδύνου. Τα οργανωτικά και νομικά ζητήματα που περιβάλλουν τον κίνδυνο σχεδιασμού είναι ουσιαστικές πτυχές της υλοποίησης του προγράμματος.

Η έγκαιρη υλοποίηση του προγράμματος και η εκτόξευση των δορυφόρων έχουν ουσιαστική σημασία από την άποψη του χρονοδιαγράμματος, δεδομένου ότι, μεταξύ άλλων, δεν συμφέρει την ΕΕ να χάσει τα δικαιώματα που έχει για τη χρήση των σχετικών συχνοτήτων παγκόσμιας δορυφορικής πλοήγησης.

Η Επιτροπή καλεί επίσης το Συμβούλιο και το Ευρωπαϊκό Κοινοβούλιο να προχωρήσουν με βάση τις ακόλουθες αρχές:

1) Αναγνώριση ότι το EGNOS θα επιτύχει επιχειρησιακή ικανότητα μέχρι τις αρχές του 2008 και ότι απαιτείται άμεση δράση για την εφαρμογή των υπηρεσιών του ως προδρόμου του Galileo.

2) Αναγνώριση ότι τα ευρωπαϊκά προγράμματα GNSS καθορίζονται, συμφωνούνται, ρυθμίζονται και εποπτεύονται στο επίπεδο της Ευρωπαϊκής Ένωσης προς το συμφέρον όλων των κρατών μελών της.

3) Αναγνώριση της στρατηγικής φύσης του προγράμματος Galileo και του ζωτικού ρόλου που έχει η ευρεία συμμετοχή της ευρωπαϊκής βιομηχανικής προσφοράς και του ιδιωτικού τομέα σ’ αυτό.

4) Διατήρηση του Ευρωπαϊκού Οργανισμού Διαστήματος (ΕΟΔ) ως αρχής αρμόδιας για τις προμήθειες και για τον σχεδιασμό εξ ονόματος της Ευρωπαϊκής Ένωσης, και ανάληψη πρωτοβουλιών υπό την εξουσία και τους κανόνες του.

5) Ανάγκη εξασφάλισης εύρωστων και ακριβοδίκαιων όρων ανταγωνισμού στο πρόγραμμα με βάση τις διπλές πηγές προμηθειών και την τακτική ανταγωνιστική υποβολή προσφορών σε όλα τα στοιχεία του προγράμματος, οποτεδήποτε είναι δυνατόν, προκειμένου να βελτιωθεί η αποτελεσματικότητα και να μειωθούν οι εξαρτήσεις. Πρέπει να δοθεί η δέουσα προσοχή στα υπάρχοντα επιτεύγματα και τις επενδύσεις, καθώς και στις συμφωνίες, κατά περίπτωση.

6) Αναγνώριση της ανάγκης ενίσχυσης και αναδιάρθρωσης της δημόσιας διακυβέρνησης των ευρωπαϊκών προγραμμάτων GNSS υπό την πολιτική ευθύνη και ηγεσία της Επιτροπής, βάσει των προτάσεών της.

7) Αναγνώριση της ανάγκης για κατοχύρωση της εμπιστοσύνης των κατιόντων επενδυτών σε υπηρεσίες και εφαρμογές με αυστηρές δεσμεύσεις για την έγκαιρη παράδοση του Galileo, με βάση την ισότιμη και χωρίς διακρίσεις πρόσβαση στις υπηρεσίες του

9. χρηματοδότηση του συνιστώμενου σεναρίου

Η παρούσα κοστολόγηση, βάσει των τρεχουσών διαπραγματεύσεων για τη σύμβαση παραχώρησης μέχρι το τέλος του 2006, του σεναρίου που συνεχίζεται με τον Συγχωνευμένο Όμιλο αποκαλύπτει την ανάγκη να αγοράσει η Ευρωπαϊκή Ένωση πρόσθετους δορυφόρους πριν να μπορέσει να δημιουργηθεί η ΣΔΙΤ, να κινητοποιήσει περίπου 2,4 δισ. ευρώ για την οικονομική περίοδο 2007 έως 2013, να καλύψει τους κινδύνους της αγοράς μέσω πληρωμών διαθεσιμότητας ύψους περίπου 10 δισ. ευρώ για την περίοδο μέχρι το 2030, και να αναλάβει να καλύψει το επιπλέον παθητικό για τους κινδύνους σχεδιασμού και τερματισμού καθώς επίσης και για τις ευθύνες τρίτων. Ανάλογα με τις πραγματικές ροές εσόδων, ο δημόσιος τομέας θα μπορούσε να ανακτήσει περίπου 8 δισ. ευρώ σύμφωνα με ένα σενάριο βασικών εσόδων. Αυτό θέτει υπό αμφισβήτηση τα πλεονεκτήματα μιας πρόωρης προσέγγισης ΣΔΙΤ.

Προκειμένου να χρηματοδοτηθεί το συνιστώμενο σενάριο της δημόσιας προμήθειας του πρώτου σχηματισμού και της μεταγενέστερης ΣΔΙΤ, η Ευρωπαϊκή Ένωση και τα κράτη μέλη της θα πρέπει να κινητοποιήσουν συνολικούς πόρους ύψους 3,4 δισ. ευρώ για την περίοδο 2007 ως 2013, ενώ οι δεσμεύσεις του προϋπολογισμού κατά τη διάρκεια ολόκληρης της περιόδου θα μειωθούν σε περίπου 9 δισ. ευρώ. Τα πλεονεκτήματα αυτού του σεναρίου είναι ότι εξασφαλίζει το πλέον συμφέρον χρονοδιάγραμμα, την καλύτερη σχέση κόστους/αξίας, και την πολύ σαφέστερη ανάπτυξη των όρων για μια μεταγενέστερη φάση ΣΔΙΤ, ενώ μειώνονται σημαντικά οι συνολικές δεσμεύσεις πιστώσεων του προϋπολογισμού.

Με κανένα από τα σενάρια δεν είναι επαρκείς οι τρέχουσες πρβλέψεις των δημοσιονομικών προοπτικών. Επιπλέον, όλα τα σενάρια χρειάζονται έναν κανονισμό ρύθμισης του προγράμματος από την ΕΕ με χρονικό ορίζοντα που θα υπερβαίνει κατά πολύ το 2013.

Είναι σαφές ότι η προτεινόμενη πολιτική να ληφθεί η απόφαση αναδιαμόρφωσςη της ΣΔΙΤ προϋποθέτει τη συμφωνία για το σενάριο χρηματοδότησης πρίν να αποφασιστεί η υλοποίηση. Κατά τους επόμενους μήνες, η Επιτροπή θα συνεχίσει την ανάλυση των λεπτομερειών της υλοποίησης σχετικά με το προτιμώμενο σενάριο, που θα διεξαχθεί παράλληλα με τον προσδιορισμό της πρόσθετης χρηματοδότησης. Η Επιτροπή θεωρεί εντούτοις σημαντικό να προωθηθεί η έκδοση του κανονισμού προγράμματος της ΕΕ που προτείνεται αυτή την περίοδο προκειμένου να είναι σε θέση να συνεχίσει τη σταθεροποίηση του προγράμματος EGNOS και να συνεχίσει, με τη βοήθεια του ΕΟΔ, τις εργασίες προπαρασκευής του προτιμώμενου σεναρίου..

Προκειμένου να προσδιορίσει τους απαιτούμενους πρόσθετους πόρους χρηματοδότησης, η Επιτροπή εξετάζει σε αυτή τη φάση τις ακόλουθες επιλογές:

· Τις δυνατότητες χρηματοδότησης με στοχοθετημένη αύξηση του ανώτατου ορίου του κεφαλαίου 1A του δημοσιονομικού πλαισίου σύμφωνα με το ανώτατο όριο των ίδιων πόρων και των διατάξεων που περιλαμβάνονται στη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή οικονομική διαχείριση [15]. Στη διαδικασία αυτή συμμετέχουν και οι δύο κλάδοι της αρμόδιας για τον προϋπολογισμό αρχής.

· Κινητοποίηση πρόσθετων πόρων από τα κράτη μέλη έξω από το πολυετές δημοσιονομικό πλαίσιο.

Η Επιτροπή θα διερευνήσει αυτές τις επιλογές ή το συνδυασμό τους από κοινού με την αρμόδια για τον προϋπολογισμό αρχή.

Η Επιτροπή καλεί το Συμβούλιο και το Ευρωπαϊκό Κοινοβούλιο:

· να εξασφαλίσουν, ως πρώτο βήμα, την πρόοδο των έργων EGNOS και Galileo, για να προωθηθεί γρήγορα η σήμερα προτεινόμενη έκδοση του κανονισμού προγράμματος της ΕΕ·

· να εξετάσουν τις δυνατότητες πρόσθετης χρηματοδότησης·

· να κάνουν το διάλογο και να συμφωνήσουν, με βάση την πρόταση που θα υποβάλει η Επιτροπή μέχρι τον Σεπτέμβριο του 2007, σχετικά με τις λεπτομερείς ενέργειες για να αντιμετωπιστεί το χρηματοδοτικό έλλειμμα, συμπεριλαμβανομένου, εάν είναι απαραίτητο, ενός χρηματοδοτικού μηχανισμού που θα καλύψει ολόκληρη την περίοδο έως το 2030.

ΠΑΡΑΡΤΗΜΑ: Χρηματοοικονομικά μοντέλα των σεναρίων

Όσον αφορά την κρίση των οικονομικών επιπτώσεων των επιλεγμένων σεναρίων, τα χρηματοοικονομικά μοντέλα είναι βασισμένα στις αρχικές παραδοχές και την παρέκταση των καίριων στοιχείων. Τα αποτελέσματα πρέπει επομένως να αντιμετωπίζονται ως κατά προσέγγιση και για σκοπούς σύγκρισης. Τα οριστικά αποτελέσματα θα εξαρτηθούν από τους όρους των αντίστοιχων συμβάσεων.

Σενάριο | Συνολικός αριθμός δορυφόρων υπό δημόσια σύμβαση προμηθειών | Υποστήριξη από το δημόσιο τομέα2 | Συνολικές απαιτούμενες υποχρεώσεις του προϋπολογισμού του δημόσιου τομέα62007-2030 Ονομαστική αξία | Έναρξη πλήρους λειτουργίας7 |

| | Αιτούμενος προϋπολογισμός του δημόσιου τομέα στις προοπτικές 2007-20133(για δορυφόρους και υποδομή υπό δημόσια σύμβαση προμηθειών) Ονομαστική αξία | Πληρωμές διαθεσιμότητας (υποστηριζόμενες από το δημόσιο τομέα) για τη ΣΔΙΤ (μέχρι το 2030) | | |

| | | Σταθερό μέρος 4: - λειτουργικές δαπάνες - συντήρηση - τόκοι δανείων ανασύστασης Ονομαστική αξία | Μεταβλητό μέρος (ανάλογα με τον αριθμό δορυφόρων και την υποδομή που θα αποτελέσουν αντικείμενο προμηθειών του ιδιωτικού τομέα)5: - αρχικό κεφάλαιο δανείων - τόκοι δανείων - απόδοση μετοχικού κεφαλαίου Ονομαστική αξία | | |

Συνέχιση του τρέχοντος προγράμματος και προσθήκη ενεργειών μετριασμού 1 | 4+4 | 2,4 | 5,3 | 3 - 4 | 11 - 12 | Μέσα 2014 |

Απόκτηση αρχικής επιχειρησιακής ικανότητας (IOC) ακολουθούμενη από ΣΔΙΤ | 18 | 3,0 | 5,3 | 2 - 3 | 10 - 11 | Τέλος 2013 |

Κατασκευή του πλήρους αρχικού σχηματισμού δορυφόρων (FOC) ακολουθούμενη από ΣΔΙΤ | 30 | 3,4 | 5,3 | 0.5 - 1 | 9 - 10 | Τέλος 2012 |

Όλα τα αριθμητικά στοιχεία είναι ενδεικτικά και εκφράζονται σε δισ. Ευρώ. Περισσότερες πληροφορίες παρουσιάζονται στο έγγραφο εργασίας των υπηρεσιών της Επιτροπής.

1 Σύμφωνα με την πιό πρόσφατη προγραμματική ανάλυση που διεξήγαγε ο Ευρωπαϊκός Οργανισμός Διαστήματος, οι συσσωρευμένες καθυστερήσεις συνεπάγονται δραστηριότητες μετριασμού του κινδύνου και την κατασκευή τεσσάρων πρόσθετων δορυφόρων για να εξασφαλιστεί η συνέχεια της γραμμής βιομηχανικής παραγωγής κατά την περίοδο μεταξύ της φάσης επικύρωσης σε τροχιά και των πρώτων δραστηριοτήτων της φάσης εγκατάστασης. Επιπλέον, συνεπάγονται επίσης την ανάγκη προστασίας της φάσης επικύρωσης σε τροχιά από την πιθανή αποτυχία της εκτόξευσης. Αυτό καλυπτόταν αρχικά από τους πρώτους δορυφόρους της φάσης εγκατάστασης.

2 Στο μοντέλο ΣΔΙΤ του Galileo, ο δημόσιος τομέας συνεισφέρει με επιχορηγήσεις για την εγκατάσταση της υποδομής και με πληρωμές διαθεσιμότητας για την υποστήριξη της εκμετάλλευσης του συστήματος. Ο ιδιωτικός τομέας συνεισφέρει με μετοχικό κεφάλαιο και δάνεια.

3 Τα αριθμητικά στοιχεία περιλαμβάνουν το μέρος των δαπανών προμηθειών Galileo για το δημόσιο τομέα, τις δαπάνες εκμετάλλευσης του EGNOS, και τις υπερβάσεις κόστους του IOV. Οι εκτιμήσεις είναι βασισμένες σε δεδομένα κοστολόγησης του ΕΟΔ, επικυρωμένες με υπάρχουσες συμβάσεις και τη βάση δεδομένων προμηθειών του ΕΟΔ, και επαληθευμένες με βάση όλες τις υποβληθείσες προσφορές κατά τη διάρκεια όλης της φάσης διαπραγματεύσεων για τη σύμβαση παραχώρησης. Η επίδραση του κόστους των δημόσιων οικονομικών πόρων δεν περιλαμβάνεται στο μοντέλο για τους οικονομικούς υπολογισμούς. Το κόστος αυτό είναι της τάξης του 4% και ισχύει για όλα τα σενάρια και, για σκοπούς σύγκρισης, επηρεάζει μόνο τη διαφορά μεταξύ 3,4 δισ. ευρώ και 2,4 δισ. ευρώ (δηλ. επηρεάζει ποσό 1 δισ. ευρώ). Το αποτέλεσμα είναι οριακό και καλύπτεται από το φάσμα των συνολικών υποχρεώσεων του δημόσιου προϋπολογισμού (βλ. 6).

4 Το σταθερό μέρος της πληρωμής διαθεσιμότητας καλύπτει τη λειτουργία, τη συντήρηση, και τους τόκους των δανείων ανασύστασης. Αυτό είναι το ίδιο για όλα τα σενάρια δεδομένου ότι αφορά τη λειτουργία και τη συντήρηση ολόκληρου του σχηματισμού και τον ανεφοδιασμό του. Τα στοιχεία βασίζονται στις εκτιμήσεις κόστους από τις τεχνικές και οικονομικές μελέτες που εκπονήθηκαν κατά τη διάρκεια της φάσης καθορισμού από τον ΕΟΔ και την Επιτροπή (GALA, PwC, συγκριτικές μελέτες συστημάτων) και επαληθεύτηκαν με βάση όλες τις υποβληθείσες προσφορές κατά τη διάρκεια όλης της φάσης διαπραγματεύσεων για τη σύμβαση παραχώρησης.

5 Το μεταβλητό μέρος της πληρωμής διαθεσιμότητας καλύπτει την εξυπηρέτηση του χρέους (αρχικό κεφάλαιο, τόκοι, αμοιβές, κ.λπ...) και την απόδοση επί του καταβεβλημένου μετοχικού κεφαλαίου. Αυτό εξαρτάται από το χρέος και το μετοχικό κεφάλαιο που συνδέεται με το μέγεθος της προμήθειας που πρέπει να αναλάβει ο ιδιωτικός τομέας, και με τη συμφωνηθείσα σχέση δανειακής εξάρτησης μεταξύ μετοχικού κεφαλαίου και χρέους.

6 Οι υποχρεώσεις του προϋπολογισμού του δημόσιου τομέα αφορούν τις γενικές άμεσες δαπάνες για το δημόσιο τομέα με την προσθήκη των δαπανών προμηθειών (βλ. 3) και των πληρωμών διαθεσιμότητας (βλ. 4 και 5). Αυτό καλύπτει τον κίνδυνο της αγοράς.

7 Η έναρξη της πλήρους λειτουργίας είναι σημαντική όσον αφορά την άφιξη των ανταγωνιστικών συστημάτων. Όσο νωρίτερα επιτευχθεί η ημερομηνία έναρξης της πλήρους λειτουργίας για όλες τις υπηρεσίες και τις αγορές, τόσο υψηλότερο αναμένεται ότι θα είναι το μερίδιο της αγοράς του Galileo.

____________

[1] Ψήφισμα του Ευρωπαϊκού Κοινοβουλίου της 26ης Απριλίου 2007 σχετικά με τις διαπραγματεύσεις για τη σύμβαση παραχώρησης του Galileo

[2] Συμφωνία ΕΕ-ΗΠΑ για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των σχετικών εφαρμογών, Ιούνιος 2004

[3] Η διαμεσολάβηση του πρώην Επιτρόπου Karel van Miert οδήγησε σε συμφωνία μεταξύ των 8 μελών του Συγχωνευμένου Ομίλου στις 5 Δεκεμβρίου 2005.

[4] ProDDAGE market analysis report, ESYS Consulting, 2006,

[5] Επιστολή του Συγχωνευμένου Ομίλου στον Υπουργό Tiefensee και τον αντιπρόεδρο Barrot, 9 Μαρτίου 2007.

[6] Επιστολή του Συγχωνευμένου Ομίλου στο GSA, 24 Απριλίου 2007

[7] Το EGNOS είναι βασισμένο στα σήματα GPS και τα συμπληρώνει χρησιμοποιώντας μια ευρωπαϊκή επίγεια υποδομή που προς το παρόν έχει μόνο περιφερειακό χαρακτήρα.

[8] Οι προϋπολογισμοί της ΕΕ και του ΕΟΔ από κοινού περιλαμβάνουν τη σύμβαση IOV (1,5 δισ. ευρώ), τις δαπάνες για το EGNOS (0,7 δισ. ευρώ) και την έρευνα του ΕΟΔ και της ΕΕ όλο αυτό το χρονικό διάστημα

[9] Βλέπε ανάλυση στο τμήμα 4

[10] οριζόντια ακρίβεια 4 μέτρων για διαθεσιμότητα 87% ή ακρίβεια 20 μέτρων για διαθεσιμότητα 98%

[11] Πράσινη Βίβλος για τις εφαρμογές δορυφορικής πλοήγησης, COM(2006) 769, 12.12.2006 και προβλεπόμενες ακόλουθες ενέργειες

[12] Στα πλαίσια της πρόσφατης πρότασης για μια ευρωπαϊκή διαστημική πολιτική COM(2007) 212, η Επιτροπή συμφώνησε ότι τα πολιτικά διαστημικά προγράμματα, όπως το Galileo, έχουν ικανότητα πολλαπλής χρήσης και μπορούν να έχουν στρατιωτικούς χρήστες.

[13] Δορυφόρος Giove-A που εκτοξεύτηκε το Δεκέμβριο του 2005 και δορυφόρος Giove-B που ετοιμάζεται για εκτόξευση στα τέλη του 2007 ή στις αρχές του 2008.

[14] Σύμβαση επικύρωσης σε τροχιά (IOV) ή ανάπτυξης που υπογράφτηκε από τον ΕΟΔ και χρηματοδοτείται από τον ΕΟΔ και την ΕΚ.

[15] EEEE C 139 της 14.6.2006.

--------------------------------------------------